Airlink se vlugte gaan voort soos normaal | Netwerk24
Deur Francois Williams 05 Desember 2019 14:38
'n Passasiersvliegtuig van die streeklugdiens Airlink.Foto: Airlink
Die private streeklugdiens Airlink, waarin die regering 'n klein belang het, het laat weet sy vlugte en vliegrooster gaan voort soos gewoonweg, ongeag die regering se besluit om die Suid-Afrikaanse Lugdiens (SAL) in sakeredding te plaas.
Rodger Foster, uitvoerende hoof van Airlink, sê as krediteur en sakevennoot van die SAL is hulle besorg oor die SAL se geldkrisis. Maar Airlink is self finansieel gesond en daar sal geen ontwrigting met sy vlugte wees weens die jongste verwikkelinge by die SAL nie.
Airlink bedryf meer as 55 roetes na 37 bestemmings in nege lande in Suider-Afrika, en het 'n kode-deelooreenkoms met die SAL op dié roetes. Dit beteken SAL-passasiers kan 'n vliegkaartjie koop vir vlugte na dié bestemmings, hoewel die vlug deur Airlink bedryf kan word.
Volgens Foster verwelkom Airlink die besluit van pres. Cyril Ramaphosa en die direksie van die SAL om die lugdiens in sakeredding te plaas, tesame met die beloofde geldelike hulp van die nasionale tesourie.
"Dit is 'n waterskeidingsoomblik in ons hele bedryf en sal ongetwyfeld verandering inlui. Dit verhoed enige onmiddellike en onbeheerde ineenstorting van die SAL, en kan duidelikheid en groter gemoedsrus vir Airlink en die SAL se ander krediteure en belanghebbers gee, maar veral vir die reisende publiek en ons klante."
Meer oor: Airlink | Sal | Suid-Afrikaanse Lugdiens | Vlugte | Lugdiens | Staatsondernemings | Sakeredding